Kuriak, Milan, poslanec NR SR (2023-05-24):
Ďakujem. Vážené pani poslankyne, vážení páni poslanci, dovoľte mi ako spolupredkladateľovi vystúpiť krátko k predloženému návrhu novely zákona o dani z motorových vozidiel. Cieľom predmetnej novely zákona, ako je uvedené v dôvodovej správe, je znížiť negatívne dopady na súčasnú hospodársku situáciu v sektore autodopravy na Slovensku a odstrániť nadmerné daňové a poplatkové zaťaženie slovenských autodopravcov v porovnaní s okolitými štátmi V4. Návrhom zákona sa rovnako zlepší konkurencieschopnosť slovenských autodopravcov v podnikateľskom prostredí. Zároveň sa predkladaným návrhom zákona navrhuje flexibilnejšie upraviť vznik a zánik daňovej povinnosti, odbúrať zbytočnú byrokraciu a znížiť finančnú záťaž úradov a samotných daňovníkov. Teda samotná... (Rečník si odkašlal.) Pardon. Teda samotná novela zákona pozastá... pozostáva z dvoch častí. Tá prvá rieši platbu daní, a to tak, že v prípade, ak, ako bolo spomenuté, ak autodopravca zaplatí za kalendárny rok na mýte v Slovenskej republike viac ako 50 % dane z motorových vozidiel pripadajúcej na ním vlastnené vozidlo, znížila by sa mu daň z motorového vozidla o 50 %. Dopravcovi, ktorý uhradí na mýte menej ako 50 % dane z motorového vozidla, ale viac ako 5 %, by sa znížila daň o výšku zaplateného mýta. Dopravcom, ktorí na mýte zaplatia ročne menej ako 5 % dane z motorových vozidiel by sa daň neznižovala. Druhá časť novely zákona sa zaoberá samotným zánikom daňovej povinnosti v prípade odhlásenia vozidla, tak aby k zániku daňovej povinnosti došlo aj dňom uvedeným v oznámení doručenom správcovi dane. Tiež k opätovnému vzniku daňovej povinnosti by došlo oznámením daňovníka. K zániku daňovej povinnosti by došlo najskôr deň po doručení oznámenia daňovníka orgánu finančnej správy a k vzniku daňovej povinnosti by došlo oznámením daňovníka. V oznámení by musel daňovník okrem svojho názvu a daňového identifikačného čísla uviesť aj evidenčné číslo motorového vozidla, ku ktorému existuje daňová povinnosť, a miesto, kde sa toto vozidlo bude nachádzať v období, za ktoré daňová povinnosť nevznikla. Ako som uviedol v úvode, cieľom, cieľom nášho návrhu aj mojich kolegov predkladateľov je zlepšiť konkurencieschopnosť slovenských autodopravcov. Možno si to mnohí z nás neuvedomujú, ale cena prepravy má na našu ekonomiku zásadný dopad. V prípade, že táto cena je vysoká, tak, samozrejme, automaticky sa to odráža na cenách tovarov, ktoré si denne kupujeme. Rovnako to má dopad aj na zvyšovanie inflácie v krajine, či finančnú kondíciu štátu, podnikateľských subjektov, ale aj samotných spotrebiteľov. Žiaľ, situácia na Slovensku je taká, že sektor autodopravy je v súčasnosti nadmerne daňovo zaťažený oproti okolitým štátom, minimálne V4, ale aj ďalším. Je najvyšší čas, aby, aby sme popri iných pomociach pomohli aj autodopravcom, lebo ako som spomenul, naozaj sa to odráža na, aj na cenách potravín a iných výrobkov. Pre porovnanie, kým na Slovensku je ročná sadzba dane v eurách 2 189, v Českej republike je to iba 1 054, takže to je naozaj veľký rozdiel, v Maďarsku 1 000 eur a v Poľskej republike dokonca 664 eur. Takže naozaj u nás platia autodopravcovia v porovnaní napríklad s Poľskom viacnásobne vyššiu daň. Najnižšiu sadzbu v Európskej únii má Lotyšsko, iba 336 eur. Minimálna sadzba dane požadovaná smernicou Európskeho parlamentu a Rady z roku 1992/62, zo 17. júna, o poplatkoch za používanie určitej dopravnej infraštruktúry ťažkými nákladnými vozidlami je stanovená vo výške 515 eur. Podľa názoru predkladateľov je potrebné s danou situáciou niečo riešiť. Autodopravcovia okrem daní platia aj mýto, ktoré je na Slovensku v katastrofálnom stave, čo, o čom aj mnohí obyvatelia Slovenska vedia, nie iba my zákonodarcovia. Zhodou okolností práve včera sa uskutočnilo mimoriadne zasadanie výboru pre hospodárske záležitosti, kde sme dve hodiny debatovali, rokovali o tejto aktuálnej situácie ohľadom výberu mýta na území Slovenskej republiky za účasti naozaj všetkých zainteresovaných, či z NKÚ, z ministerstva dopravy aj nového pána ministra, ale aj zástupcov mnohých autodopravcov, tiež bola aj prítomná zástupkyňa Zastavme korupciu. Musím uznať, že celá problematika je nesmierne zložitá, a to nevenujem sa tejto dobe dlho, ale spolu aj s kolegom Peťom Vonsom, aj s predsedom výboru Petrom Kremským nás ako členov hospodárskeho výrobu táto problematika zaujíma a veľmi nám záleží, že kde peniaze z mýta idú. A ako sme sa dozvedeli počas rokovania aj na predchádzajúcich hospodárskych výboroch, naposledy sme túto problematiku ohľadom mýta riešili takmer pred rokom, v júni, v júni 2022 a trošku nám bolo včera vysvetlené, že niektoré, niektoré veci sa hýbu, tak verím tomu, že to, čo nám bolo od kompetentných povedané, že sa bude aj napĺňať a že tieto, tieto obavy, ktoré, ktoré máme viacerí, budú, budú vyvrátené. Príbeh so spoločnosťou SkyToll aj napriek predchádzajúcim verej... verejným prísľubom zo strany či NDS-ky, alebo bývalého vedenia ministerstva dopravy stále neskončili a pokračujú ďalej. Hoci bolo v minulosti vybudovanie mýtneho systému a obstaranie technických zariadení s ním spojených zaplatené z verejných zdrojov, po ukončení zmluvy o elektronickom výbere mýta neprešli do vlastníctva štátu pre že vraj chybne nastavené zmluvné pravidlá zo strany štátu. Ale za toto pochybenie určite niekto nesie zodpovednosť, lebo pri tak závažných zmluvách, ako napríklad čo sa týka mýta, tak tam by k pochybeniu pri uzatváraní zmlúv nemalo dochádzať. Diaľničná spoločnosť s cieľom zabezpečiť kontinuálny výber mýta pristúpila v závere roku 2022 k uplatneniu špecifickej opcie, ktorá vyústila do ďalšieho ročného predĺženia zmluvy na prevádzku existujúceho systému. Čo môže spôsobiť tento dodatok k zmluve medzi NDS-kou a SkyToll-om? Umožňuje predlžovanie zmluvy každý rok o ďalší rok, a tým by sa predlžila táto zmluva so SkyToll-om až do konca roku 2027, čo opäť ako za doterajších podmienok štát by z výberu mýta mal minimálny prospech. Mýto od SkyToll-u sa podľa posledných dostupných informácií vypne o rok neskôr. Namiesto toho tento, tento systém mal skončiť na prelome rokov 2022 a 2023, keď SkyToll-u vyprší zmluva, ktorá, ktorá sa bude vypínať postupne. Doposiaľ totiž štát opakovane uisťoval, že sa starý mýtny systém vypne na prelome rokov, čo sa zatiaľ nenaplnilo, ak veríme, že aj po ďalšom, po ďalšom zasadí výboru sa budeme pýtať na konkrétne kroky. V zmysle posledného dodatku, ako som spomenul ten rok 2027, tak určite je potrebné, aby sme na toto upriamili pozornosť. Záverom by som teda chcel zhrnúť to podstatné, a teda to, že táto novela má za cieľ aspoň sčasti pomôcť sektoru autodopravy, ktorí sú súčasťou platenia mýta, a za tie roky podnikania mnohí zaplatili obrovské čiastky a dožadujú sa, dožadujú sa spätnej väzby od štátu ako každý podnikateľ alebo každý občan tejto republiky, ktorý platí dane, tak, samozrejme, že očakávame, že sa to odzrkadlí či v lepšej, v lepších cestách, v lepšom zdravotníctve, lepšom školstve, ale aj v dostupných cenách spomínaných potravín, lebo naozaj z okolitých štátov tieto ceny, tieto ceny máme jedny z najvyšších v porovnaní s príjmov... s príjmami, s priemerným príjmom občanov na Slovensku. Na záver ešte by som zhrnul iba krátko päť, päť alebo šesť takých hlavných, hlavných dôvodov, prečo chceme týmto návrhom zákona, chceme znížiť cestnú daň pre autodopravcov. Ja aj týmto chcem poďakovať kolegom, ktorí na tomto návrhu zákona pracovali, a hlavne hlavnému predkladateľovi Petrovi Vonsovi. Jeden z dôvod je, zníženia cestnej dane je, že sa registrujú mnohí naši dopravcovia v zahraničí a platia tam aj nižšiu cestnú daň, ale aj daň zo zisku a štát prichádza o obrovské finančné prostriedky, ktoré by mohli plynúť do nášho štátneho rozpočtu, a nie do rozpočtov okolitých krajín. Druhý taký hlavný dôvod je, že naši dopravco... naši dopravcovia nie sú konkurencieschopní voči európskym krajinám z mnohých dôvodov, aj ako som spomínal ten obrovský rozdiel, čo sa týka daní z motorových vozidiel. Tretí taký hlavný dôvod je, že nemáme istotu na zvyšovaní pohonných hmôt, a nakoľko nechceme zbytočne navyšovať ceny dopravy a tým aj potravín a ďalších produktov, ktoré v konečnom dôsledku musia zaplatiť spotrebitelia. Štvrtý taký hlavný dôvod je, ako som spomenul, máme tretiu najvyššiu cestnú daň voči európskym krajinám, tak to naozaj... A keď si porovnáme, že aké sú príjmy u nás, tak je to, je najvyšší čas to zmeniť. Piaty hlavný dôvod je, že všetky krajiny si chránia svoj trh pre svojich autodopravcov, my veríme, že je to, že je to navýšenie rozpočtu, a preto apelujeme aj na SkyToll, aj na Národnú diaľničnú spoločnosť pri výberovom konaní na mýte, kde sa, kde by sa ušetrilo 43 mil. eur, ktoré požaduje, ktoré požadujú autodopravcovia práve na zníženie tejto cestnej dane, takže vlastne keby k tomu došlo, tak má to aj, aj, dá sa povedať, finančné krytie. Šiesty, posledný taký hlavný dôvod, pred zavedením dane z motorových vozidiel platia v Európskej únii takzvanú, sa platí tzv. cestná daň, ktorá sa vzťahovala na všetky vozidlá používané na podnikanie. Vzhľadom k nespravodlivosti tejto dane napríklad vozidlo bolo zamestnané v zahraničí, tam plnilo službu prepravy a nevyužívalo domácu infraštruktúru. Vozidlo, ktoré najazdilo minimá... minimum kilometrov, platilo rovnako ako vozidlo s veľkým kilometrovým nájazdom, začali európske štáty zavádzať mýtny systém, ktorý odzrkadľoval používanie infraštruktúry. Cestná daň sa premenovala na daň z motorových vozidiel a všetky štáty, ktoré zaviedli mýto, znížili jej sadzbu, lebo výberom mýta si zabezpečili spravodejšie... spravodlivejšie rozdelenie daňových príjmov. Jediný štát, ktorý po zavedení mýta neznížil daň z motorových vozidiel, bola práve Slovenská republika, a preto máme dnes jednu z najvyšších daní z motorových vozidiel v rámci Európskej únie. Ja chcem týmto podporiť všetkých, všetky kolegyne a kolegov o podporu tohto návrhu zákona, aby sme naplnili aj pomoc pre ďalší sektor. Naozaj veľa sme pomohli mnohým profesiám, rodinám s deťmi, zdravotne postihnutým dôchodcom a teraz ja si myslím, že je najvyšší čas, aby sme to riešili aj pre autodopravcov. Ďakujem.